Diari Oficial de la Generalitat Valenciana


Sumari del DOGV 2737, del 29-04-1996 (1996/838057)

ORDRE de 9 d'abril de 1996, de la Conselleria de Cultura, Educació i Ciència, per la qual es convoquen beques per al perfeccionament de joves músics i cantants lírics, en centres nacionals i internacionals, durant el curs acadèmic 1996-97, i s'aproven les bases corresponents.
------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(9)/dof/vci/html**

### Dades del document

Número de DOGV
:   2737

Data del DOGV
:   29-04-1996

Secció del DOGV
:   DISPOSICIONS GENERALS

Número del document
:   1996/838057


Data del document
:   09-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 d'abril de 1996, de la Conselleria de Cultura, Educació i Ciència, per la qual es convoquen beques per al perfeccionament de joves músics i cantants lírics, en centres nacionals i internacionals, durant el curs acadèmic 1996-97, i s'aproven les bases corresponents.   
A fi de facilitar l'assistència a cursos de perfeccionament musical i cant, tant a Espanya com a l'estranger, durant el curs acadèmic 1996-97, d'acord amb els articles 2 i 31 de la Llei Orgànica 5/1982, per la qual es va aprovar l'Estatut d'Autonomia de la Comunitat Valenciana, i fent ús de la facultat que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Convocar la concessió de beques per al perfeccionament de joves músics i cantants lírics, en centres nacionals i internacionals, durant el curs acadèmic 1996-97, i aprovar les bases per què es regiran i el model de sol·licitud, que s'inclouen com a annexos I i II en aquesta ordre.  
Segon  
L'import global màxim a concedir serà de 34.815.443 de pessetes, i es farà efectiu a càrrec del programa 455.10, línia de subvenció 407, dels Pressupostos de la Generalitat Valenciana per a l'exercici 1996.  
DISPOSICIONS FINALS  
Primera  
Autoritze el director general de Promoció Cultural a dictar que resolucions que requerisca l'aplicació i desplegament d'aquesta ordre.  
Segona  
L'ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà presentar un recurs contenciós administratiu, en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a aquesta interposició és necessària la comunicació prèvia a aquest òrgan.  
Tot això de conformitat amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 9 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases reguladores de la convocatòria de beques per a l'assistència a cursos de perfeccionament musical i de cant, durant el curs acadèmic 1996-1997  
Primera. Objecte  
La concessió d'aquestes beques té per objecte facilitar l'assistència a cursos de perfeccionament musical i de cant en les condicions i casos previstos en aquesta convocatòria.  
Segona. Beneficiaris  
1. Les beques objecte d'aquesta convocatòria s'adjudicaran entre els diversos aspirants que complisquen els següents requisits i els acrediten documentalment:  
a) Posseir nacionalitat espanyola i ser residents en qualsevol municipi de la Comunitat Valenciana.  
b) Estar en possessió de la titulació superior de música o cant, en qualsevol especialitat.  
c) També podran optar a aquestes beques els qui estiguen matriculats en l'últim any de carrera i tinguen el penúltim totalment aprovat.  
d) Excepcionalment i subsidiàriament podran optar a aquestes beques els aspirants que sense posseir les titulacions referides, acrediten una trajectòria professional i artística d'especial interès en el camp de la interpretació musical. La comissió avaladora esmentada en la base sisena decidirà si admet o no les sol·licituds d'aquests casos excepcionals.  
2. Atès l'objecte d'aquesta convocatòria, en cap cas no es concediran beques per cursar estudis dirigits a l'obtenció de titulació acadèmica.  
3. Aquestes beques es concediran exclusivament a persones físiques i seran indivisibles. La duració màxima s'estableix en un curs acadèmic.  
3. En seran exclosos els sol·licitants que hagen rebut aquesta beca tres anys en els últims cinc.  
Tercera. Dotació de les beques  
Les beques es concedeixen per a cursar estudis durant l'any acadèmic 1996-1997. Cada una podrà estar dotada fins un màxim d'1.000.000, amb independència de la duració del curs i que tinga lloc dins o fora d'Espanya.  
Quarta. Sol·licituds  
1. El termini de presentació de sol·licituds serà d'un mes des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds, dirigides al director general de Promoció Cultural de la Conselleria de Cultura, Educació i Ciència, i formalitzades segons els model de l'annex II d'aquesta convocatòria, es podran presentar a la Conselleria de Cultura, Educació i Ciència, av. Campanar 32, de València, a les direccions territorials de Cultura, Educació i Ciència d'Alacant (c. Carratalà 47), Castelló de la Plana (av. Mar 23) i València (av. Navarro Reverter 2), i als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, i s'hauran d'acompanyar dels documents següents:  
a) Memòria explicativa del programa de treball a realitzar pel sol·licitant que incloga una estimació econòmica (viatge, estada, matrícula, etc.).  
b) Fotocòpia de l'expedient acadèmic i de la titulació. S'haurà d'indicar l'últim curs realitzat i les notes obtingudes.  
c) Memòria explicativa de l'experiència artística i les principals activitats realitzades.  
d) Prova acreditativa dels contactes que ha fet el sol·licitant amb el centre o centres proposats en la instància per a la realització del seu programa de treball, condicionats a la seua admissió definitiva, si la beca li és concedida. En cas que se sol·licite la beca per a treballar directament amb un professor o mestre de prestigi reconegut, s'haurà d'acreditar per escrit la disponibilitat d'aquest.  
e) En cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement.  
f) S'hauran de fer constar també les subvencions o beques que s'hagen sol·licitat o hagen sigut atorgades per altres administracions o ens públics o privats.  
g) Relació de beques o ajudes rebudes en els últims cinc anys d'institucions públiques o privades per a realitzar cursos d'ampliació o perfeccionament de la seua especialitat artística.  
h) Fotocòpia del document nacional d'identitat.  
i) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'haurà de referir als dotze mesos anteriors a la data de presentació de la sol·licitud. Es dispensen de presentar l'esmentada documentació els beneficiaris de les beques o ajudes destinades expressament a finançar estudis en centres de formació pública o privats, quan es perceben directament per les persones individuals beneficiàries, d'acord amb el punt 3 de l'article 6 de l'Ordre de 7 de gener de 1991, de la Conselleria d'Economia i Hisenda.  
j) Qualsevol altre document que, a parer del sol·licitant, puga servir per a valorar millor els seus mèrits, en relació amb els criteris de prioritat que s'estableixen més avant.  
k) Còpia de la declaració de l'impost sobre la renda de les persones físiques de la unitat familiar en què estiga integrat a efectes fiscals el sol·licitant, corresponent a l'exercici fiscal de 1994, segellada per alguna de les oficines habilitades pel Ministeri d'Hisenda per a la percepció.  
Els treballadors autònoms hauran d'aportar a més una còpia de l'estimació objectiva singular corresponent a l'any anterior.  
La no aportació d'aquesta documentació fiscal redundarà en perjudici del sol·licitant al qual se li assignarà la puntuació mínima, llevat que acredite suficientment que la unitat familiar a què pertany no percep les rendes mínimes a partir de les quals hi ha l'obligació de presentar declaració.  
l) Certificat d'empadronament.  
3. Si la sol·licitud no inclou totes les dades exigides o falta documentació acreditativa, s'instarà l'interessat perquè, en el termini de deu dies, corregisca aquests defectes, amb l'advertiment que si no ho fa la sol·licitud serà arxivada.  
En tot cas el director general de Promoció Cultural podrà requerir als sol·licitants que proporcionen qualsevol informació aclaridora que resulte necessària en relació amb els punts damunt expressats.  
Cinquena. Criteris de prioritat  
1. Per a la concessió de les beques es tindran en compte principalment els resultats de l'audició a què la comissió avaluadora podrà convocar els candidats.  
2. A més, es tindran en compte, per ordre d'importància, els següents criteris de prioritat:  
a) Interès del programa de treball presentat.  
b) Activitats professionals realitzades fins ara. Currículum.  
c) Expedient acadèmic del sol·licitant.  
d) Adequació de l'activitat formativa a la projecció professional del sol·licitant.  
e) Cursos i altres activitats de formació realitzats pel sol·licitant relacionats amb la seua especialitat artística.  
3. Es podran valorar també els recursos econòmics dels sol·licitants, de manera que s'afavorisca la situació d'aquells que tinguen menors ingressos personals i familiars, si fa al cas.  
4. També es podran considerar els costos que comporte la realització del programa de treball proposat, especialment en la determinació de la quantia de la beca.  
Sisena. Resolució de la convocatòria  
1. A la vista de les sol·licituds presentades, es constituirà la comissió avaluadora prevista tot seguit, la qual en realitzarà la valoració i selecció tenint en compte els criteris de prioritat esmentats, i en tot cas amb anterioritat al 31 de juliol de 1996. Per a això, la comissió avaluadora podrà convocar a una audició els aspirants que considere oportú.  
2. La comissió avaluadora estarà presidida pel director general de Promoció Cultural i integrada pel cap del Servei de Música, que en serà el vicepresident, i per cinc vocals, designats pel director general esmentat. Actuarà com a secretari, sense dret a vot, un funcionari de la Direcció General de Promoció Cultural.  
3. Basant-se en el dictamen emés per la comissió avaluadora, el director general de Promoció Cultural elevarà la proposta definitiva al conseller de Cultura, Educació i Ciència, a qui correspon la resolució d'aquesta convocatòria, que tindrà lloc abans del 15 de setembre de 1996. En cas que la convocatòria no siga resolta en el termini damunt previst, s'entendran desestimades totes les sol·licituds.  
Setena. Obligacions dels beneficiaris  
1. Tots els beneficiaris d'aquestes beques estan obligats a:  
a) Comunicar l'acceptació de la beca en el termini de quinze dies des de la comunicació d'adjudicació.  
b) Començar les activitats per a les quals va ser concedida la beca amb posterioritat a la data de publicació d'aquesta convocatòria en el Diari Oficial de la Generalitat Valenciana i, en tot cas, abans del 31 d'octubre de 1996.  
c) Complir el programa de treball proposat i en les dates previstes.  
d) Si és el cas, comunicar per escrit, abans del 31 d'octubre de 1996, la renúncia a la beca concedida, quan no en siga possible l'aprofitament en les condicions previstes en aquestes bases o per qualsevol altre motiu.  
e) Justificar documentalment l'ús de l'ajuda en la forma indicada en el número u de la base vuitena.  
f) Sol·licitar per escrit, davant la Direcció General de Promoció Cultural, l'autorització per a realitzar qualsevol canvi important en la realització del seu programa de treball, indicant els motius que determinen aquesta substitució.  
g) Presentar davant la Direcció General de Promoció Cultural, en el termini màxim d'un mes a partir del moment que finalitze el curs per al qual havia sigut concedida la beca, i en tot cas abans del 31 de juliol de 1997, un certificat de les autoritats acadèmiques, professor o professors del centre on es van realitzar els estudis o bé del professor que haja impartit les classes de manera individualitzada i particular, que acredite la continuïtat i l'aprofitament de la tasca realitzada.  
A aquest certificat acadèmic s'adjuntarà una memòria detallada sobre el desplegament i realització del treball per al qual va ser concedida l'ajuda, i també una relació de les despeses produïdes durant aquest període de temps.  
h) Reintegrar l'import de la beca, una vegada cobrada, en els casos previstos en la base vuitena d'aquesta convocatòria.  
2. Els beneficiaris d'aquestes beques estan obligats, a més, a oferir un concert sempre que siguen requerits per a això per la Direcció General de Promoció Cultural, pel qual no rebran cap tipus d'ingrés extraordinari.  
3. Els beneficiaris se sotmetran a les actuacions de control financer que corresponen a la Intervenció General de la Generalitat Valenciana, en relació amb l'ajuda concedida.  
Vuitena. Pagament de les beques  
1. El pagament de les beques es realitzarà d'una sola vegada, després de justificar-ne l'ús, i per a això els beneficiaris hauran de presentar davant la Direcció General de Promoció Cultural els documents següents:  
a) Document que acredite haver realitzar el curs o estar realitzant-lo.  
b) Documentació acreditativa de trobar-se al corrent de les obligacions tributàries i davant la Seguretat Social. Aquesta acreditació s'haurà de referir als dotze mesos anteriors a la data de presentació de la justificació. Seran dispensats de presentar aquesta documentació els beneficiaris de les beques o ajudes destinades expressament a finançar estudis en centres de formació pública o privats, quan es perceben directament per les persones individuals beneficiàries, d'acord amb el punt 3 de l'article 6 de l'Ordre de 7 de gener de 1991, de la Conselleria d'Economia i Hisenda.  
El document esmentat en l'apartat a) haurà d'estar subscrit per l'autoritat acadèmica del centre corresponent o pel professor de reconegut prestigi que haja acceptat impartir les classes de manera individualitzada.  
2. La justificació anterior s'haurà de realitzar abans del 15 de novembre de 1996. Les beques no pagades per falta de justificació seran anul·lades sense més tràmits a partir d'aquesta data i el beneficiari perdrà el dret al cobrament.  
3. Aquestes beques són incompatibles amb d'altres que puguen concedir-se per la mateixa o similar activitat.  
4. La Conselleria no pagarà aquestes beques en cas d'incompliment d'alguna de les obligacions pels beneficiaris. També serà procedent el reintegrament de la beca en els casos que es justifique que el beneficiari no complia les condicions exigides en el moment de la concessió o quan es demostre l'incompliment de la finalitat per a la qual fou atorgada l'ajuda.  
5. La Conselleria podrà exigir el reintegrament de la beca una vegada pagada amb els interessos de demora que siguen procedents en els casos que s'acredite l'incompliment d'alguna de les obligacions dels beneficiaris d'aquestes ajudes, especialment les esmentades en els apartats c, e i g del número u i número dos de la base anterior.  
6. En allò que no preveuen aquestes bases caldrà atenir-se al Decret 108/1992, de 6 de juliol, del Govern Valencià.  
ANNEX II  
Model d'instància  
Sol·licitud de beca per a assistència a cursos de perfeccionament musical i de cant (Ordre de ... de ... de 1996, de la Conselleria de Cultura, Educació i Ciència)  
1. Dades personals  
Nom:  
Cognoms:  
Data de naixement:  
NIF núm.:  
Domicili (carrer o plaça):  
CP i localitat:  
Província  
Telèfon  
2. Dades professionals  
Titulacions que posseeix:  
Títol:  
Especialitat:  
Centre:  
Títol:  
Especialitat:  
Centre:  
3. Curs a què vol assistir  
Nom del curs:  
director o professor:  
Nom del centre:  
Domicili:  
Localitat i país:  
CP:  
Data de realització del curs:  
Duració del curs:  
4. Dades bancàries  
Entitat (núm. i codi):  
Sucursal (codi):  
Domicili:  
Municipi:  
Núm. c/c o llibreta:  
Titular del compte:  
SOL·LICITE participar en la convocatòria de beques per a assistència a cursos de perfeccionament musical i de cant, i em compromet, en cas de concessió d'aquesta, a complir els requisits i obligacions previstes en les bases d'aquesta convocatòria.  
..., ... de ... de 1996  
Firma  
DIRECCIó GENERAL DE PROMOCIó CULTURAL  
Conselleria de Cultura, Educació i Ciència  
Av. Campanar, 32. 46961 València


Còpia Permalink ELI